Il-Mexxeja tal-gruppi politiċi fil-Parlament Ewropew qablu li fil-15 ta’ Jannar li ġej, isir dibatittu fil-Parlament Ewropew dwar l-iskema għall-bejgħ taċ-ċittadinanza. Id-dibatittu, intitolat Ċittadinanza tal-Unjoni Ewropea għall-bejgħ, se jsir wara li saret talba minn għadd ta’ membri tal-Parlament Ewropew li fl-aħħar jiem qajmu għadd ta’ mistoqsijiet fuq din l-iskema. Il-ġimgħa li għaddiet, sittax-il deputat mill-Grupp tal-Liberali għamlu mistoqsija parlamentari, jesprimu tħassib dwar l-iskema għax fi kliemu timmina l-kunċett taċ-ċittadinanza Ewropea. Id-deputati qalu li għalkemm iċ-ċittadinanza hija fir-responsabbilta esklussiva tal-Gvernijiet, l-iskema ta’ Malta hija problematika minħabba li tippermetti liċ-ċittadini li jikkwalifikaw għall-iskema biex jivvjaġġaw bla xkiel fl-Unjoni Ewropea u jkollhom aċċess għaż-żona Schengen mingħajr il-pajjiżi li jilqgħuhom ikunu kkonsultati. Qalu wkoll li jinsabu mħassba minħabba possibilta ta’ diskriminazzjoni, għaliex l-aktar ċittadini sinjuri biss jistgħu jixtru ċ-ċittadinanza. Fid-dawl ta’ dan, staqsew lill-Kummissjoni Ewropea biex tara jekk din l-iskema hix diskriminatorja u kompatibbli mal-ispirtu tat-Trattati tal-Unjoni Ewropea u ż-żona Schengen.